PRODUŽENI BORAVAK u našoj školi

 Odlukom Gradskog vijeća grada Senja, od 12. srpnja 2013.g., o financiranju istog, naša škola, od ove školske godine, uvodi ***program produženog boravka*.**

***Produženi boravak* je program organizirane brige i skrbi za naše najmlađe učenike.**

**To je zapravo organizirani boravak djece u školi nakon redovite obavezne nastave i školskih aktivnosti sve do završetka radnog dana njihovih roditelja.**

Osnovna namjena programa u našoj školi

* Organizirati skrb o djeci mlađe školske dobi ( 1.- 3. razreda) nakon redovne nastave
* Pripremiti učenike za bolje snalaženje u pisanju domaćih zadataka, ponavljanju, uvježbavanju i primjeni naučenog na redovnoj nastavi poštujući pritom skladan emotivan, društveni i psihološki razvoja učenika uz isticanje individualnih različitosti
* Osigurati djeci najmlađe osnovnoškolske dobi kvalitetno i kontrolirano provođenje slobodnog vremena od završetka nastave do povratka roditelja s posla.

Dnevni raspored

 Dnevni rad produženog boravka traje pet sati, s tim da jedan sat produženog boravka traje 60 minuta.

Produženi boravak organizirati ćemo od 11.30. – 16.30 sati, uz mogućnost prihvata učenika prije i poslije ovisno o potrebama roditelja i učenika.

Nakon prijepodnevne, redovne nastave, koju provode učitelji razredne nastave, učenike preuzima učitelj u produženom boravku. Vrijeme do ručka predviđeno je slobodno vrijeme za igru, odmor i rekreaciju po slobodnom izboru učenika ili različitim, programirani sportsko- rekreativnim aktivnostima. To vrijeme učenici će boraviti s učiteljem u školi, školskom dvorištu, sportskoj dvorani, knjižnici ili nekom drugom prostoru škole ovisno o aktivnosti provode.

U vrijeme ručka, u 13.00, sati učenici s učiteljem odlaze na ručak u školsku blagovaonicu.

Nakon ručka predviđeno je vrijeme za pisanje domaćih uradaka, ponavljanje i uvježbavanje gradiva obrađenog na nastavi ( rad u učionici ) te odlazak na užinu (16.00 sati).

 Preostalo vrijeme učitelj s učenicima provodi različite tipove radionica – likovne, glazbene, komunikacijske i druge, mala projektna istraživanja, dramatizacije i niz drugih organiziranih aktivnosti koje kreira učitelj uz pomoć učenika.

Polaznici

Ove školske godine u produženi boravak mogu se upisati učenici od I.- III. razreda.

Skupina produženog boravka biti će organizirana kao heterogena skupina sastavljena od učenika različitih razrednih odjela.

Obveze roditelja

Polaznici produženog boravka uključuju se u program na temelju zahtjeva roditelja.

O korištenju Programa produženog boravka škola sklapa ugovor s roditeljem - korisnikom usluga.

Roditelj – korisnik usluge plaća cijenu usluge ( troškove prehrane ) na žiro račun škole.

**I za kraj ,ili za početak**

 Rad u produženom boravku mnogo je drugačiji od klasične nastave, ali i cjelovitiji i bogatiji. U produženom boravku povezuju se igra, učenje i rad.

 Rad u boravku snažno utječe na emocije učenika, sigurnost u sebe, samopoštovanje, povjerenje u prijatelje, suradnju, pomaganje, odgovornost, znatiželju, samovrjednovanje, zdrav moral, osjećaj uspješnosti, snalažljivost, okretnost, pravo na pogrešku i prihvaćanje pogrešaka kod sebe i drugih.

 Izmjenama igre, učenja, odmora, vježbanja i razgibavanja, šetnje, pjevanja ponavljanja, crtanja i razgovora želimo stvoriti osjećaj ugode i zadovoljstva kod svih učenika u odgojno- obrazovnom procesu, odnosno sretno dijete koje će voljeti školu.

 Odgajati generacije učenika za rad, stvaranje i učenje u ugodnom, toplom okruženju s dobrom motivacijom više je nego snažan ulog u njihovu i našu budućnost.